Katedra (grupė)

„Katedra“ – lietuvių sunkiojo metalo grupė, susikūrusi 1986 metais, Vilniuje, Lietuvoje. Iš pradžių grupei didelę įtaką grojamam stiliui darė Iron Maiden.

Istorija

Pradžia 

Pirmąją Katedros sudėtį sudarė trys muzikantai: Ričardas Laginauskas – gitara, Algimantas Radavičius – bosas ir Marius Giedrys – būgnai. Vėliau prie kolektyvo prisijungė buvęs Foje gitaristas Romas Rainys ir dar tada niekam nežinomas vokalistas Povilas Meškėla. 1986 m. gruodis tapo oficialia grupės „Katedra“ gimimo data.

Nuo pat susikūrimo kolektyvas daug koncertavo Lietuvos scenose ir netrukus buvo kviečiami į daugelį festivalių užsienyje. 1989 m. įrašyta debiutinė plokštelė „Mors Ultima Ratio“, kuri parduotuvėse pasirodė tik po metų, tačiau buvo greitai parduota. Netrukus sulaukta pripažinimo ir iš užsienio kritikų: kultiniame leidinyje „Metal Hammer“ pasirodė grupės aprašymas su nuotrauka.

Pasitraukimas į šešėlį 
Katedrą palieka Povilas ir Romas. Grupė neieško pamainos: vokalisto funkcijas perima Ričardas. Likusia sudėtimi įrašytas albumas „Natus in Articulo Mortis“, muzika tapo griežtesnė, Ričardo vokalas atitolino Katedros skambesį nuo standartinių klišių. Trio daug koncertavo ir skambėjo per lietuviškas radijo stotis.

Vėliau kuriam laikui koncertinė veikla sustojo. Nors trijulė ir toliau kūrė ir repetavo, tačiau grupės vardas buvo beveik pamirštas. Keitėsi karta, „metalinėje“ scenoje atsirado nauji vardai. 2001-ųjų vasarą Katedra buvo pakviesta sugroti akustinį koncertą per nacionalinę televiziją. Grupė pasikliovė savo jėgomis – grojo trise gyvai be kviestinių muzikantų.

Atgimimas 
Nuo 2003 m. grupei padėjo klavišininkas Naglis Patamsis. Muzikantai stengėsi daugiau eksperimentuoti. 2003 m. rudenį „Katedrą“ paliko ilgametis narys Marius. Jį pakeitė naujas būgnininkas Domas Dėdinas, grojęs grupėse Inquest, Undertaker, Dahmer, Misopsychia ir Heros Gamos.

Po sėkmingo pasirodymo didžiausiame Lietuvos roko festivalyje „Roko naktys 2004“ Plateliuose, grupę ėmė kuruoti vadybininkai: parengtos kelios koncertinės programos, kurios su pasisekimu buvo parodytos Lietuvos muzikos klubų scenose, taip pat keliuose užsienio festivaliuose.

2005 m. vasarą festivalyje „Roko naktys 2005“, Katedra pristatė savo senų ir naujų kūrinių retrospektyvą su styginių duetu: Glebas Pyšniak (violončelė) ir Kristina Baltrušaitytė (altas).

2006 m. rugpjūčio mėnesį grupė pranešė apie savo trečiojo albumo (ir pirmojo albumo CD formatu) „III“ išleidimą. Jis pristatytas 2006 m. „Roko naktyse“.

2006 m. grupės bosistą Algį Radavičių pakeičia Gediminas Jurgaitis, grojęs grupėje Hersh Tu?

2007 m. pabaigoje ir vėl keičiasi grupės sudėtis – Domą Dėdiną keičia Salvijus Žeimys, grojęs grupėse Ossuary, Spellbound, Green Bridge Band ir kt., šiuo metu taip pat grojantis grupėse Atalyja ir Rojaus Tūzai.

2008 m. rugsėjo mėnesį grupė pasirašė su Atra Musica Records sutartį dėl ketvirtojo albumo „Ugnikalnis“ leidybos.

2008 m. lapkričio 1-ąją dieną ketvirtasis albumas „Ugnikalnis“ išvydo dienos šviesą.

2010 m. gale Gediminas Jurgaitis paliko grupę. Jo vietą užėmė Rimantas Budriūnas.

Sudėtis 

Dabartiniai narai
 Ričardas Laginauskas – vokalistas
 Rimantas Budriūnas – bosistas (2010–dabar)
 Salvijus Žeimys – būgnininkas (2007–dabar)

Buvę nariai
 Povilas Meškėla – vokalistas (epizodiškai – trombonininkas)
 Romas Rainys – gitaristas
 Marius Giedrys – būgnininkas (1986–2003)
 Naglis Patamsis – klavišininkas
 Algimantas Radavičius – bosistas (1986–2006)
 Domas Dėdinas – būgnininkas (2003–2007)
 Gediminas Jurgaitis – bosistas

Diskografija 

Studijiniai albumai:

 Mors Ultima Ratio (1989)
 Natus In Articulo Mortis (1992)
 III (2006)
 Ugnikalnis (2008)

Žymesni renginiai 
 Lituanica ’88 ir ‘89“ (Vilnius)
 „Rock Panorama“ (Maskva) 
 „Rock Summer“ ’87
 „Rock Winter“ (Estija)
 „Liepajas Dzintars ’88 ir ‘89“ (Latvija)
 „Sopot“ (Lenkija)
 „Ilosaari Pop“ (Suomija)
 „Baltic Sea Music Fest '91“ (Švedija)
 Lietuvos kultūros dienos Leipcige '94 (Vokietija)
 „Ferrum Frost“ 2003 ir 2004 (Vilnius)
 „Roko naktys 2003,'04, '05, '06, '07, '08, '09" (Lietuva)
 „Riga Bike Show 2005“ (Latvija)
 Rusijos baikerių fiesta „Baltijskij Šturm 2005“ (Kaliningradas).

Šaltiniai 

Lietuvos metalo atlikėjai
Thrash metalo atlikėjai